1875 ഫെബ്രുവരി 21 ന് തെക്കൻഫ്രാൻസിലെ ബൗച്ചസ്-ഡു റോണിലെ അർലസിൽ ജനിച്ച ജാൻ ലുയിസ് കൽമൊയുടെ പിതാവ് ഒരു കപ്പൽ നിർമ്മാതാവായ നിക്കോളാസ് കൽമൊയും (28 ജനുവരി 1838 – 22 ജനുവരി 1931) തലമുറകളായി മിൽ പ്രവർത്തിച്ചിരുന്ന കുടുംബത്തിൽപ്പെട്ട മാർഗരറ്റ് ഗിൽസ് (20 ഫെബ്രുവരി 1838 – 18 സെപ്തംബർ 1924) മാതാവും ഫ്രാൻകോയിസ് (25 ഏപ്രിൽ 1865 – 1 ഡിസംബർ 1962) മൂത്ത സഹോദരനും ആയിരുന്നു. കൽമൊയുടെ അടുത്ത കുടുംബത്തിൽപ്പെട്ട ചില വ്യക്തികളും ശരാശരി ഒരു മനുഷ്യായുസിനേക്കാളും കൂടിയ കാലയളവിൽ ജീവിച്ചിരുന്നിട്ടുണ്ടെങ്കിലും അവർക്കാർക്കും തന്നെ കൽമൊയോളം ആയുസ്സുണ്ടായിരുന്നില്ല എന്നു മാത്രമല്ല അവരാരും തന്നെ 100 വയസ്സ് പൂർത്തിയാക്കിയിരുന്നുമില്ല.

കൽമൊയ്ക്ക് ഏഴുവയസ്സുള്ളപ്പോഴാണ് അവരുടെ ആദ്യ കുർബ്ബാന നടന്നത്. അർലസിലെ മാഡം ബെന്നറ്റ്സ് ചർച്ചിലെ പ്രൈമറി സ്ക്കൂളിൽ കൽമോ പ്രാഥമിക വിദ്യാഭ്യാസത്തിനായി ചേർന്നു. 16-ാമത്തെ വയസ്സിൽ അവരുടെ മാതാപിതാക്കളോടൊപ്പം താമസിച്ചുകൊണ്ട് ബ്രിവെറ്റ് ക്ലാസിക്യുവിൽ ഡിപ്ലോമയ്ക്കായി ഒരു സാധാരണ കോളേജിൽ ചേർന്നു പഠിച്ചു. തുടർന്ന് വിവാഹത്തിനുവേണ്ടി കാത്തിരിക്കുകയും ആ ഇടവേളയിൽ ചിത്രരചനയിൽ മുഴുകുകയും പിയാനോ വായിക്കുന്നതിനുള്ള തന്റെ കഴിവ് മെച്ചപ്പെടുത്തുകയും ചെയ്തു. മുത്തച്ഛന്റെ മുത്തച്ഛന്മാർ തമ്മിൽ സഹോദരന്മാരായിരുന്നതും കൂടാതെ മുത്തച്ഛന്റെ മുത്തശ്ശിമാർ തമ്മിലും സഹോദരിമാരായിരുന്നതും ആയ കുടുംബത്തിലെ ഡബിൾ സെക്കന്റ് കസിനായ ഫെർണാൻഡ് നിക്കോളാസ് കൽമൊയെ (1868–1942) 1896-ൽ 21 വയസ്സുള്ളപ്പോൾ അവർ വിവാഹം ചെയ്തു. 

ഫെർണാൻഡ് ധനവാനായ ഒരു കടയുടമസ്ഥൻ ആയിരുന്നു. 2017 വരെ നിലനിന്നിരുന്ന അയാളുടെ ഷോപ്പിന്റെ ഒരു അപ്പാർട്ട്മെന്റ് ആയ "മാഗസിൻസ് ഡി നൗവ്യൂട്ടസ്" കൽമൊ നടത്തിയിരുന്നു. പിന്നീട് ഇത് "റൂ ഗംബെട്ട ആൻഡ് റ്യു സെയിന്റ് ഇസ്റ്റീവ് ഇൻ അർലസ്" എന്ന് മാറ്റി. ഇവിടെയാണ് കൽമൊ 110 വർഷം വരെ ജീവിച്ചിരുന്നത്. ഫെർണാൻഡിന്റെ ധനം കൽമൊയ്ക്ക് ജീവിതകാലം മുഴുവൻ സുഖമായി കഴിയാൻ വേണ്ടുന്നതുണ്ടായിരുന്നു. അർലസിലെ ഉന്നതകുലജാതരോടൊപ്പം തന്നെ അവർ ജീവിതം നയിക്കുകയും ഫെൻസിംഗ്, സൈക്ലിംഗ്, ടെന്നിസ്, നീന്തൽ, അലിസ് ക്യാംപിലെ റോളർ സ്കേറ്റിംഗ്, പിയാനോ വായന, മ്യൂസിക് നിർമ്മാണം എന്നീ ഹോബികളിലേർപ്പെടുകയും അവരുടെ സുഹൃത്തുക്കളോടൊപ്പം ജീവിതം ആസ്വദിച്ച് വളരെ സന്തോഷകരമായി ഓരോ നിമിഷങ്ങളും പങ്കുവച്ചിരുന്നു.

വേനൽക്കാലങ്ങളിൽ ദമ്പതികൾ ഒരുമിച്ച് ഉരിയേജ് പർവ്വതമേഖലയിൽ താമസിച്ച് വേട്ടയാടുക പതിവായിരുന്നു. ആ നിമിഷങ്ങളിൽ ഭർത്താവിനോടൊപ്പം കൽമൊ വേട്ടയാടലിൽ പങ്കുചേർന്നിരുന്നു. 18 മില്ലീമീറ്റർ വലിപ്പമുള്ള റൈഫിൾ ഉപയോഗിച്ചാണ് ആ പ്രവിശ്യയിലെ കുന്നുകളിൽ നിന്ന് പന്നികളെയും മുയലുകളെയും വെടിവച്ചിരുന്നത്. കൽമൊയ്ക്ക് പക്ഷികളെ കൊല്ലുന്നത് ഇഷ്ടമല്ലാത്തതിനാൽ ഇത് ആസ്വദിക്കാൻ കഴിഞ്ഞിരുന്നില്ല. 1917-ലെ റഷ്യൻ വിപ്ലവകാലത്ത് സംഭവിച്ച റമനോവ് കുടുംബത്തിന്റെ ദുരന്തം ജീവിതത്തിൽ ഒരിക്കലും മറക്കാൻ കഴിയാത്ത ഒരു ചരിത്ര സംഭവമായി കൽമൊ കണക്കാക്കുന്നു. റമനോവ് കുടുംബത്തിന്റെ ദുരന്തത്തെക്കുറിച്ച് പല സെന്റനേറിയൻകാരും അവരുടെ കാഴ്ചപ്പാട് പങ്കുവച്ചിരുന്നു. രണ്ടാം ലോകമഹായുദ്ധക്കാലത്ത് ജർമ്മൻ പടയാളികൾ കൽമൊയുടെ വീട്ടിൽ അതിക്രമിച്ചു കയറി അവരുടെ മുറികൾ ഉറങ്ങുന്നതിനായി ഉപയോഗിക്കുകയുണ്ടായി. ആ പടയാളികൾ ആ വീട്ടിൽ നിന്ന് ഒന്നും തന്നെ എടുക്കുകയോ നശിപ്പിക്കുകയോ ചെയ്യാത്തതിനാൽ കൽമൊയ്ക്ക് അവരോട് ഒരുവിധത്തിലുള്ള ദേഷ്യമോ വൈരാഗ്യമോ തോന്നിയിരുന്നില്ല. 1942-ൽ ഫെർണാൻഡ് കോപ്പർ സൾഫേറ്റിലിട്ടു തയ്യാറാക്കിയ ചെറി കഴിക്കാനിടയായി. ആ ദിവസങ്ങളിൽ മഞ്ഞപ്പിത്തം ബാധിക്കുകയും 15 ദിവസങ്ങൾക്കുശേഷം വിഷബാധയേറ്റ് 1942 ഒക്ടോംബർ 2 ന് 73 -ാമത്തെ വയസ്സിൽ അദ്ദേഹം മരിക്കുകയും ചെയ്തു. കൽമൊ വളരെക്കുറച്ച് മാത്രം കഴിച്ചതിനാൽ ആ ദുരന്തത്തെ അതി ജീവിക്കുകയും ചെയ്തു.
ഫെർണാൻഡ് - കൽമൊ ദമ്പതികളുടെ ഒരേയൊരു പുത്രിയായ യ്വോന്നെ മാരീ നിക്കോളേ കൽമൊ (19 ജനുവരി 1898 – 19 ജനുവരി 1934) 1926 ഡിസംബർ 23 ന് ഫെർണാൻഡിന് ഒരു ചെറുമകനെ (ഫ്രെഡെറിക് ബില്ല്യട്ട്) നല്കി. ദൗർഭാഗ്യവശാൽ യ്വോന്നെ അവരുടെ 36 -ാമത്തെ പിറന്നാളിന് ന്യൂമോണിയ ബാധിച്ച് മരിക്കാനിടയായി. പിന്നീട് കൽമൊ ആണ് ഫ്രെഡെറിക്കിനെ വളർത്തിയത്. ദുരന്തങ്ങൾ പിന്നെയും തുടർന്നതിൻറെ അടയാളമായി 1963 ആഗസ്റ്റ് 13 ന് ഫ്രെഡെറിക് തന്റെ 36 -ാമത്തെ വയസ്സിൽ ഒരു മോട്ടോർ വാഹനാപകടത്തിൽ മരണപ്പെട്ടു.

1965-ൽ കൽമൊയ്ക്ക് 90 വയസ്സായപ്പോൾ അവകാശികളൊന്നും ഇല്ലാതിരുന്നതിനാൽ അവരുടെ അപ്പാർട്ട്മെന്റ് വില്ക്കാൻ തീരുമാനിക്കുകയും വക്കീലായ ആൻഡ്രി-ഫ്രാൻകോയിസ് റാഫറിയുമായി ചേർന്ന് ഒരു ലൈഫ് എസ്റ്റേറ്റിൽ ഒപ്പുവച്ചു. ഒപ്പുവയ്ക്കുമ്പോൾ റാഫറിയ്ക്ക് 47 വയസ്സായിരുന്നു പ്രായം. കൽമൊ മരിക്കും വരെ ഓരോ മാസവും 2,500 ഫ്രാൻക് നൽകാമെന്നായിരുന്നു കരാർ. അപ്പാർട്ട്മെന്റിന്റെ വിലയുടെ ഇരട്ടി തുക കൊടുത്തുകഴിഞ്ഞപ്പോൾ റാഫറി പണം കൊടുക്കുന്നത് നിർത്തിവച്ചു. 77-ാമത്തെ വയസ്സിൽ കാൻസർ പിടിപെട്ട് റാഫറി മരിച്ചശേഷം 1995-ൽ അവരുടെ കുടുംബം കൽമൊയ്ക്ക് പണം നൽകാനാരംഭിക്കുകയും ഒടുവിൽ അവരുടെ മരണം വരെ അതു തുടരുകയും ചെയ്തു. ആ ഇടപാട് കൽമോയ്ക്ക് വളരെ ആഴത്തിൽ ദുഃഖമുണ്ടാക്കിയിരുന്നുവെന്ന് അവരുടെ തന്നെ വാക്കുകളിൽ നിന്നും മനസ്സിലാക്കാവുന്നതാണ്. "ഞാൻ ജീവിതത്തിൽ നടത്തിയ ഏറ്റവും മോശപ്പെട്ട ഇടപാടായിരുന്നു ഇത്"' എന്നാണ് കൽമൊ ഇടപാടിനെക്കുറിച്ച് അഭിപ്രായപ്പെട്ടത്. ഞാൻ "മാത്യുശ്ലീഹ" ജീവിച്ചിരുന്ന അത്രയും കാലം ജീവിക്കും എന്ന് ജീവിച്ചിരുന്ന കാലയളവിൽ കൽമൊ എപ്പോഴും തമാശയായി പറയാറുണ്ടായിരുന്നു. 1985-ൽ ഒരു നഴ്സിംഗ് ഹോമിലേയ്ക്ക് കൽമൊ താമസം മാറുകയും 110 വയസ്സുവരെ അവിടെ അന്തേവാസം തുടരുകയും ചെയ്തു.

ജീവിതരേഖ
ആരോഗ്യവും ജീവിതശൈലിയും
റെക്കോർഡ് തകർത്ത അംഗീകാരം
മരണം